ཡང་བཤད་འདོད་པ་ཞིག་ལ།ལོ་ན་ཕྲ་བའི་སློབ་མ་ལ་ལས་སྤྱི་སྒེར་གཉིས་ཀྱི་ཆེ་བའི་གཟི་བརྗིད་ལ་གནོད་པའི་ཐ་མ་ཁ་འཐེན་པ་ཙམ་དུ་མ་ཟད།ཆང་རགད་དུང་སྡུག་པ་ལ་ལས་བཟི་སྨན་བཟའ་བ་དང་སྦྱར་རྩི་རྔུབ་མཁན་འདྲ་ཡོད་འདུག་པས།དེ་འདྲ་ནམ་ཡང་བྱ་མི་རུང་།དགེ་རྒན་གྱི་ཉིན་མོར་ཁྱེད་ཚོས་དམིགས་བསལ་གྱི་ཐུགས་སྤྲོའི་ལས་རིམ་ཅི་ཡང་བསྒྲིག་མེད་ནའང་ཆོགརང་གཞན་གཉིས་ཕུང་གི་བྱ་བྱེད་ཆེས་ཐ་ཤལ་གྱི་རིགས་དེ་འདྲ་བ་རྣམས་ནི།རང་གིས་མི་བྱ།གཞན་ལའང་བྱེད་དུ་མ་འཇུག་པར་འགན་འཁྲིའི་འདུ་ཤེས་ཡོད་པར་བྱ་རྒྱུ་ནི་ཁ་ཚ་དགོས་གཏུག་ལ་གནང་དགོས་པའི་བྱ་གཞག་ཅིག་ཡིན།ཁྱེད་ཚོས་དེ་ལྟར་རྩ་འགོག་གི་སླད་དུ་དམ་བཅའ་དང་།བྱ་འགུལ་འདྲ་སྤེལ་ཐུབ་ན།རང་གི་དགེ་རྒན་ཚོར་ཟང་ཟིང་གི་སྟོན་མོ་རབ་འབྲིང་ཐ་གསུམ་གང་ཡང་འབུལ་མ་ཐུབ་ནའང་།དོན་ལ་ཡིད་སེམས་དགའ་བའི་མཆོད་སྤྲིན་རྣལ་མ་ཞིག་འབུལ་བ་དང་ཁྱད་སེན་མོ་གང་ཙམ་ཡང་མེད་པས།ཁྱེད་ཚོས་གནད་ཁག་གང་ཡིན་སྣང་མེད་དུ་འཆོར་དུ་མ་འཇུག་རོགས།འདས་པའི་འཛམ་གླིང་གི་ལོ་རྒྱུས་དེབ་ཐེར་ནང་འདི་ལྟའི་གནས་ཚུལ་བྱུང་བའི་རྗེས་ཀྱི་ལག་རྗེས་སུ།མི་རིགས་ཆབ་སྲིད་ཀྱི་གཞུང་ཤིང་རྨེད་མེད་ལ་ཐོར་ནས།འུ་ཐུག་ཐབས་ཟད་ཀྱིས་གཞུང་དམངས་སར་འགྱེལ་བའི་ཆགས་འཇིག་ཉམ་ང་བསམ་པའི་ཡུལ་ལས་འདས་པ་མྱངས་པའི་ལོ་རྒྱུས་ཀྱི་འབྱུང་བ་དེ་དག་ཡིད་ཀྱི་མེ་ལོང་ན་གསལ་གསལ་ཐིང་ཐིང་གིས་དྲན་པར་བྱས་ནས།སྤང་བླང་འཇུག་ལྡོག་མ་ནོར་བར་བྱ་རྒྱུ་ཤིན་ཏུ་གལ་ཆེ།དེ་ལྟར་ཡིད་ལ་བརྣགས་ནས་རང་གཞན་གྱི་མཚན་མཐོང་ལ་རྒྱར་རྨ་འབྱིན་ཏིལ་འབྲུ་ཙམ་ཡང་མེད་པ་ཞིག་གནང་ཐུབ་ན།དགེ་རྒན་གྱི་ཡིད་སེམས་ཅི་ལ་མི་དགའ།དེ་ནི་དགེ་རྒན་གྱི་ཉིན་མོར་གོ་སྒྲིག་གནང་བའི་ཐུགས་སྤྲོ་བརྒྱ་ཕྲག་མང་པོ་ཕྱོགས་གཅིག་ལ་སྤུངས་པ་ལས་ཀྱང་རླབས་ཆེ་ལ་རིན་ཐང་གཞལ་དུ་མེད་པ་ཅིག་ཡིན་པ་ཐེ་ཚོམ་གནང་དགོས་མ་མཆིས།